ོམ་བྱེད་པའི་ཚུལ་ཁྲིམས་དང་། ། གཡོ་སྒྱུའི་སྤྱོད་པ་སྣ་ཚོགས་ཀྱིས། ཁ་གསག་གསོག་འཇོག་ངག་འཇམ་དང་། ། གདོང་ལ་ཞོགས་ཁྲུས་བྱིན་ལེན་སོགས། ། རང་གཞན་བསླུ་བའི་ཚུལ་འཆོས་གཉིས། ། མཐོ་རིས་གནད་ཀྱི་གོལ་ས་ཡིན། ། ལམ་ནོར་བ་སྲིད་དོ་ཆོས་མཛད་ཀུན། ། རང་དང་བླ་མས་མ་བསླུས་ན། ། གཞན་གྱིས་བསླུས་པ་རྫུན་པོ་ཡིན། ། འཁོར་བའི་གཞི་རྩ་གཅོད་པ་དང་། ། ཐར་པའི་སྲོག་རྩ་གཅོད་པ་གཉིས། ། ཆོས་མཛད་ལམ་ལ་གོལ་ས་ཡོད། ། གོལ་ས་གཅོད་པའི་གདམས་ངག་དགོས། ། ཟབ་ཡངས་རྒྱ་ཆེ་མདོ་སྡེའི་དོན། ། འཆད་ཉན་སྒྲུབ་པ་སྙིང་པོའི་དོན། ། སེམས་ཉིད་མ་བུ་འཕྲོད་པ་དང་། ། གསུང་རབ་འོ་མའི་མཚོ་སྤངས་ཏེ། ། བྱར་མེད་སྨིག་རྒྱུའི་ཕུང་པོ་ལ། ། རྩོལ་བ་ཅི་ཡང་མེད་པ་གཉིས། ། དགྲ་བཅོམ་གནད་ཀྱི་གོལ་ས་ཡིན། ། ལམ་ནོར་བ་སྲིད་དོ་ཆོས་མཛད་ཀུན། ། རང་དང་བླ་མས་མ་བསླུས་ན། ། གཞན་གྱིས་བསླུས་པ་རྫུན་པོ་ཡིན། ། ཀུན་མཁྱེན་ཡེ་ཤེས་བསྒྲུབ་པ་དང་། ། མནར་མེད་མེ་ཡིས་བསྲེག་པ་གཉིས། ། ཆོས་མཛད་ལམ་ལ་གོལ་ས་ཡོད། ། གོལ་ས་གཅོད་པའི་གདམས་ངག་དགོས༑ ༑ཟབ་ཡངས་མདོ་སྡེའི་ནམ་མཁའ་ལ། ། སེམས་ཉིད་འབྱུང་བཞིའི་རྣམ་འགྱུར་གྱིས། ། སྨོན་འཇུག་སྤྲིན་ཕུང་ཉེར་བསྡུས་ཏེ། ། གཞན་དོན་ཆར་རྒྱུན་འབེབ་པ་དང་། ། མདོ་རྒྱུད་ལྷུམས་སུ་མ་ཞུགས་པར། ། བྱས་ལོ་ཡིན་ལོ་འདུག་ལོ་ཡི། ། བློ་དམན་མཐུན་འཇུག་སྣ་ཚོགས་ཀྱིས། ། ཕྲིན་ལས་མི་སེམས་འཛིན་པ་གཉིས། ། བྱང་སེམས་གནད་ཀྱི་གོལ་ས་ཡིན། ། ལམ་ནོར་བ་སྲིད་དོ་ཆོས་མཛད་ཀུན། ། རང་དང་བླ་མས་མ་བསླུས་ན། ། གཞན་གྱིས་བསླུས་པ་རྫུན་པོ་ཡིན། ། གཞན་དོན་རྫོང་ལ་སླེབས་པ་དང་། ། ཆོས་བརྒྱད་མཁར་སྤེ་བརྩིགས་པ་གཉིས། ། ཆོས་མཛད་ལམ་གྱི་གོལ་ས་ཡིན༑ ༑གོ་ས་གཅོད་པའི་གདམངས་ངག་དགོས། ། ཡེ་ཤེས་བརྒྱུད་པའི་དབང་ཆུ་དང་། ། རླུང་སེམས་གནད་ཀྱི་གདམངས་ངག་དང་། ། བླ་མའི་དད་གུས་གསུམ་ལྡན་གྱིས། ། མཚན་ལྡན་ཕྱག་རྒྱ་བསྟེན་པ་དང་། ། གོ་རྒྱ་ལོག་པའི་རླུང་སེམས་དང་། ། ཆོས་བརྒྱད་དད་གུས་ལ་སོགས་ཀྱིས། ། ཉོན་མོངས་ཕྱག་རྒྱ་བསྟེན་པ་གཉིས། ། གསང་སྔགས་གནད་ཀྱི་གོལ་ས་ཡིན། ། ལམ་ནོར་བ་སྲིད་དོ་ཆོས་མཛད་ཀུན། ། རང་དང་བླ་མས་མ་བསླུས་ན། ། གཞན་གྱིས་བསླུས་པ་རྫུན་པོ་ཡིན། ། གོལ་ས་གཅོད་པའི་མན་ངག་འདི། ། མདོ་རྒྱུད་གསལ་བའི་མེ་ལོང་ཡིན། ། གོལ་ས་གཅོད་པའི་རབ་ཏུ་བྱེད་པ་སྟེ་བཞི་པའོ། ། ། །གདུལ་བྱ་གང་ལ་གང་གིས་འདུལ། །ཕྲིན་ལས་དེ་དང་དེ་ལྡན་པའི། ། སློབ་དཔོན་ཀུན་མཁྱེན་ཆ་འཛིན་པ། ། རང་གི་སྲོག་པས་གཅེས་སོ་ཨང་། ། ཅུང་ཟད་མཆོད་པ་ཙམ་གྱིས་ཀྱང་། ། དགོས་འདོད་མ་ལུས་ཉེར་འབྱུང་བའི། ། སློབ་དཔོན་ཡིད་བཞིན་ནོར་བུ་འདྲ། ། རང་གི་སྲོག་པས་གཅེས་སོ་ཨང་། ། འཆད་ན་བློ་ཡི་མིག་འབྱེད་ལ། ། རྩོད་ན་རྒོལ་བའི་ཀླད་འགེམས་ཤིང་། ། རྩོམ་ན་བསྟན་པའི་སྲོལ་བཏོད་པའི། ། སློབ་དཔོན་རང་གི་སྲོག་པས་གཅེས༑ ༑ཐོས་བསམ་སྒྲུབ་པའི་རྒྱལ་མཚན་ལ། ། བསླབ་གསུམ་ནོར་བུ་དང་ལྡན་པས། ། ཉེས་སྤྱོད་རིམས་ནད་ཀུན་སེལ་བའི། ། རྒྱལ་མཚན་འདྲ་བ་སྲོག་པས་གཅེས། ། རྩལ་རྫོགས་སྒྲ་ཚད་མཆེ་སྡེར་གྱིས། ། ལོག་ལྟ་གླང་པོའི་དཔུང་འཇོམས་པའི། ། སེང་གེ་འདྲ་བ་སྲོག་པས་གཅེས། ། སངས་རྒྱས་བསྟན་པའི་ཆུ་བོ་ལ། ། ངང་པ་བཞིན་དུ་དོན་གཉེར་བའི། ། སློབ་མ་རིན་ཆེན་གསེར་བས་དཀོན། ། འདོད་ཡོན་ལན་ཚྭའི་མཚོ་སྤངས་ནས། ། བསླབ་གསུམ་མེ་ཏོག་དྲི་བཅུད་ལ། ། བུང་བ་བཞིན་དུ་དོན་གཉེར་བའི། ། སློབ་མ་རིན་ཆེན་གསེར་བས་དཀོན། ། བླ་མའི་བྱ་བ་གང་ལ་ཡང་། ། སྡུག་བསྔལ་མགོ་ལ་མེ་འབར་བཟོད། ། མི་ལྡོག་ཁྱབ་འཇུག་དང་འདྲ་བའི། ། སློབ་མ་རིན་ཆེན་གསེར་བས་དཀོན། ། ཅུང་ཟད་ཐོས་པར་གྱུར་པ་ལ། ། སྟོན་པའི་འདུ་ཤེས་དང་ལྡན་ཞིང་། ། དད་གུས་ཆུ་བོའི་རྒྱུན་འདྲ་བའི། ། སློབ་མ་རིན་ཆེན་གསེར་བས་དཀོན། ། ཆོས་བརྒྱད་སྨིག་རྒྱུ་ལ་དོར་ནས། ། དམ་ཆོས་འོ་མའི་རྒྱུན་དག་ལ། བེའུ་བཞིན་དུ་དོན་གཉེར་བའི། ། སློབ་མ་རིན་ཆེན་གསེར་བས་དཀོན། ། ཉེ་འབྲེལ་ཁོ་ཐག་བཅད་ནས་སུ། ། གཅིག་པུར་ཉམས་སུ་ལེན་པ་ལ། ། རི་དྭགས་དམན་མ་དང་འདྲ་བའི། ། སློབ་མ་རིན་ཆེན་གསེར་བས་དཀོན། ། ཕ་ཡུལ་བཙོན་ར་སྤངས་ནས་སུ། ། ཕྱོགས་མེད་བླ་མ་འཚོལ་བ་ལ། ། མཛོ་མོ་བུ་སྟོར་འདྲ་བ་ཡི། ། སློབ་མ་རིན་ཆེན་གསེར་བས་དཀོན། ། མཁས་བཙུན་ཆར་བཞིན་བརྟེན་པ་ལ། ། རྒྱ་མཚོ་བཞིན་དུ་མི་ངོམས་པའི། ། ༼འདིའི་ནང་ཚིགས་རྐང་གཅིག་ཆད་པ་འདྲ༽སློབ་མ་རིན་ཆེན་གསེར་བས་དཀོན། ། ། །ཅུང་ཟད་ཟས་ཀྱིས་ཁ་བརྟེན་ནས། ། ནོར་གྱི་སྲོག་རྩ་གཅོད་པ་ཡི། ། སློབ་དཔོན་ངན་པ་ཉ་པ་འདྲ། ། དེ་ནི་མྱུར་དུ་སྤངས་ན་ལེགས། ། བདག་འཛིན་སྒོང་རྒྱ་མ་ཞིག་པར། ། ཐར་པའི་སྲོག་རྩ་གཅོད་པ་ཡི། ། སློབ་དཔོན་ངན་པ་དུག་སྦྲུལ་འདྲ། ། དེ་མ་ཐག་ཏུ་སྤངས་ན་ལེགས། ། སྒྲ་དང་ཚད་མ་མི་ཤེས་པར། ། དགག་དང་སྒྲུབ་པར་བྱེད་པ་ཡི། ། སློབ་དཔོན་ལོང་བའི་མཛུབ་རིས་འདྲ། ། དེ་ནི་མྱུར་དུ་སྤངས་ན་ལེགས། ། སྡོམ་པ་གསུམ་གྱི་བཅུད་མེད་པར། ། གཞན་ལ་ཚིག་གི་སྡོམ་པ་འབོགས། ། སློབ་དཔོན་གཅེར་བུ་དོར་ཚོང་འདྲ། ། དེ་ནི་མྱུར་དུ་སྤངས་ན་ལེགས། ། ཡོན་ཏན་མེད་པར་ང་རྒྱལ་ཆེ། ། རྟག་ཏུ་གཞན་ལ་སྨོད་པར་བྱེད། ། སློབ་དཔོན་ངན་པ་ཁྱི་མགོ་འདྲ༑ ༑དེ་ནི་མྱུར་དུ་སྤངས་ན་ལེགས། ། གང་ཞིག་བསྟེན་པར་གྱུར་པ་ན། ། ཉོན་མོངས་སྲེད་པ་འཕེལ་འགྱུར་བའི། ། སློབ་དཔོན་ལན་ཚྭའི་ཆུ་དང་འདྲ། ། དེ་ནི་མྱུར་དུ་སྤངས་ན་ལེགས། ། ། །གང་ཞིག་གནས་པར་གྱུར་པ་ན། ། དེ་ཉིད་འཕུང་བར་བྱེད་པ་ཡི། ། སློབ་མ་ངན་པ་འབུ་དང་འདྲ། ། དེ་མ་ཐག་ཏུ་དོར་བ་ལེགས། ། ཞེན་པར་གྱུར་ན་རང་ཉིད་དང་། ། གཞན་ཡང་འཕུང་བར་བྱེད་པ་ཡི། ། སློབ་མ་ངན་པ་དུག་མེ་འདྲ། ། དེ་མ་ཐག་ཏུ་དོར་བ་ལེགས། ། གྲོགས་དང་ནོར་མེད་ཚེ་མ་ཕྱིད༑ ༑དམ་པའི་ལྷ་ཆོས་བྱེད་དོ་ལོ། ། དམན་པའི་སྤྱོད་པ་མ་དོར་བའི། ། སློབ་མ་ངན་པ་ཁྱི་རྐུན་འདྲ། ། དེ་མ་ཐག་ཏུ་དོར་བ་ལེགས། ། ཟས་མཐོང་ཙ་ན་ངོ་ཚ་ཤོར། ། ནོར་མཐོང་ཙ་ན་ཁྲེལ་ལས་བུད། ། སློབ་མ་ངན་པ་བྱ་ཕག་འདྲ༑ ༑དེ་མ་ཐག་ཏུ་དོར་བ་ལེགས། ། ཉམས་ཆུང་ཙ་ན་ཆོས་བྱེད་ལོ། ། ཅུང་ཟད་འབྱོར་ན་ཀུན་ལ་གནོད། ། སློབ་མ་ངན་པ་དུག་ཚེར་འདྲ། ། དེ་མ་ཐག་ཏུ་དོར་བ་ལེགས། ། བཟར་མེད་ཆོས་པའི་ཁྱུར་ཞུགས་ནས། ། དད་རྫས་གསོག་འཇོག་བྱེད་པ་དེ། ། ཅུང་ཟད་འབྱོར་ན་ཁྱིམ་སོ་འཛིན། ། དེ་མ་ཐག་ཏུ་དོར་བ་ལེགས། ། ཡར་གྱི་མཁན་པོ་སློབ་དཔོན་ནས། ། མར་གྱི་གནས་པོ་ཕོ་མོའི་ནོར། ། ཕྲལ་ནས་ལམ་གྱི་ཆང་མ་གསོ། ། སློབ་མ་ངན་པ་ཁེ་བོགས་མཁན༑ ༑དེ་མ་ཐག་ཏུ་དོར་བ་ལེགས། ། དཔོན་སློབ་ཀྱི་འབྲེལ་བརྟག་པའི་རབ་ཏུ་བྱེད་པ་སྟེ་ལྔ་པའོ། ། ། །བླ་མ་སློབ་དཔོན་ལ་སྨད་ནས། ། རང་གི་ཆེ་བ་སྒྲུབ་པ་དེ། ། མགོ་བོ་བཅད་ནས་མཇུག་མའི་རྒྱན། ། སྨྱོན་པ་མིན་པ་སུ་ཞིག་བྱེད། ། གསར་བུ་དགའ་བའི་ངོར་བྱས་ཏེ། ། རྒྱུན་གྱི་གྲོགས་ལ་གནོད་པ་དེ། ། གསུས་པ་ཕུག་ནས་ཁྱི་ཡི་ཟས། ། སྨྱོན་པ་མིན་པ་སུ་ཞིག་བྱེད། ། ཚེ་འདི་ཁོ་ན་ལ་བལྟས་ནས༑ ༑གཏན་ཀྱི་ངན་སོང་སྡུག་བསྔལ་བསྒྲུབ། ། དོན་སྙིང་བཏོན་ནས་ཁ་ཡི་ཟས། །སྨྱོན་པ་མིན་པ་སུ་ཞིག་བྱེད། ། མདོ་དང་རྒྱུད་སྡེ་ཤེས་བཞིན་དུ། ། མི་བསྒྲུབ་བབ་ཅོལ་སྣ་ཚོགས་བྱེད། ། འཚིག་པར་ཤེས་ཀྱང་མེ་ལ་མཆོངས། ། སྨྱོན་པ་མིན་པ་སུ་ཞིག་བྱེད། ། ཟབ་མོའི་སྣོད་དུ་བྱས་ནས་སུ། ། གསང་ངོ་ཟེར་གྱིན་གཞན་ལ་སྨྲ། ། ཚོར་གྱིས་དོགས་ནས་འོ་དོད་འབོད། ། དུག་སྦྲུལ་བཟུང་ནས་སྐེ་ཡི་རྒྱན། ། སྨྱོན་པ་མིན་པ་སུ་ཞིག་བྱེད། ། ནོར་ལྡན་སྐྱེ་བོས་མཁས་པ་རུ། ། གོ་ཕྱིར་རང་བཟོའི་ཆོ་ག་བྱེད། ། པགས་པ་བཤུས་ནས་ཉི་མར་བསྲོ། ། སྨྱོན་པ་མིན་པ་སུ་ཞིག་བྱེད། ། ནོར་ལྡན་སྐྱེ་བོས་མཁས་པ་རུ། ། གོ་ཕྱིར་ཐེག་པ་ཆེ་ལ་སྨོད། ། སྲཽག་རྩ་བཏོན་ནས་ཕ་རོལ་འཆིང་། ། སྨྱོན་པ་མིན་པ་སུ་ཞིག་བྱེད། ། སྨྱོན་པ་ཁོ་ནའི་ཆོས་བརྟག་པ་སྟེ་རབ་ཏུ་བྱེད་པ་དྲུག་པའོ༑ ༑ ༑ ༑ཡ་རབས་བསྟོད་ན་ཞུ་བའི་རྟགས། ། མ་རབས་བསྟོད་ན་འཁོལ་བའི་རྟགས། ། དགྲ་ལ་བསྟོད་ན་བསླུ་བའི་རྟགས། ། གཉེན་ལ་བསྟོད་ན་རེ་བའི་རྟགས། ། བུ་ལ་བསྟོད་ན་ལེན་པ་སྟེ། ། བུ་མོ་བསྟོད་ན་ཤུག་པའི་རྟགས༑ ༑རྟ་ལ་བསྟོད་ན་འཚོང་བ་སྟེ། ཁྱི་ལ་བསྟོད་ན་འདོགས་པའི་རྟགས༑ ༑མེ་ལ་བསྟོད་ན་འཁྲུག་པ་སྟེ། ། ཆུ་ལ་བསྟོད་ན་འཐུང་པའི་རྟགས། ། ས་ལ་བསྟོད་ན་རྐོ་བ་སྟེ། ། རླུང་ལ་བསྟོད་ན་ཆུང་བའི་རྟགས། ། མཚལ་ལ་བསྟོད་ན་འཐག་པ་སྟེ། ། ཤིང་ཐོག་བསྟོད་ན་འཐོག་པའི་རྟགས། ། རྩ་བ་བསྟོད་ན་འདོན་པ་སྟེ། ། རྩེ་མོ་བསྟོད་ན་གཅོད་པའི་རྟགས། ། དེས་ན་བསྟོད་པ་སྐྱོན་འབྱུང་ཞིང་། ། སྨོད་པའང་ཡོན་ཏན་ཡོད་པ་སྟེ། ། ཡོན་ཏན་ཅན་ནི་མི་བསྟོད་ཅིང་། ། སྐྱོན་ཅན་མཐའ་དག་བསྟོད་པར་བྱེད། ། སྒོ་ཕུགས་འཕྲིན་ཡང་མི་འཕྲོད་པས། ། རྒྱ་བོད་ལོ་ཙཱ་བྱེད་པ་ལ། ། སྨོད་པ་བླུན་པོའི་ཆོས་ལུགས་ཡིན། །དེ་ལ་རྒྱུ་མཚན་ཡོད་དམ་ཅི། ། ཡི་གེ་ཀ་གཅིག་མི་ཤེས་པས། ། པོ་སྟི་བྱུང་བཤད་བྱེད་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། ཚུལ་ཁྲིམས་འཆལ་པ་གཞན་དག་གིས། ། སྡོམ་གསུམ་མེ་ཏོག་ལྡན་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། རང་སེམས་རླུང་གིས་ཁྱེར་བ་ཡིས། ། དབེན་གནས་ཏིང་འཛིན་བསྒོམ་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། རྟག་ཏུ་གཞན་ལ་རྐུ་བ་ཡིས། ། ཕ་རོལ་སྦྱིན་པ་གཏོང་བ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། རང་གི་བུ་སྨད་མི་སོས་པས། ། ཀུན་རྗེ་རྒྱལ་ཁམས་སྐྱོང་བ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ཁྲེལ་འདས་གྲོགས་ཀྱིས་བོར་བ་ཡིས། ། གཡེད་པོ་སུམ་ཆུན་ལེན་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། རྟག་ཏུ་གླ་ཁུར་འཁུར་བ་ཡིས། ། བཟང་པོ་ཞོན་ཁྲིད་བྱེད་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། མགྲོན་ཁང་ར་ཕུག་གཡར་བ་ཡིས༑ ༑མཁར་ལ་བ་གམ་འདོགས་པ་ལ། ། སྨོད་པ་བླུན་པོའི་ཆོས་ལུགས་ཡིན༑ ༑དེ་ལ་རྒྱུ་མཚན་ཡོད་དམ་ཅི། ། ཉེག་མོ་ཁྱོ་མ་རྙེད་པ་ཡིས། ། མཛངས་མ་ཆས་སུ་འཇུག་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། མགུལ་པ་ཤིག་གིས་བརྒྱན་པ་ཡིས། ། མཚར་མོ་གསེར་གཡུས་བརྒྱན་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། ར་སློག་ཤིག་ཅན་གྱོན་པ་ཡིས། ། བཟང་པོ་དར་གྱིས་བརྒྱན་པ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ཁྱི་སྤུ་རླུང་གིས་ཁྱེར་བ་ཡིས། ། གཡང་མོ་ཁྲི་ལུག་འབལ་བ་ལ། ། སྨོད་པ་བླུན་པོའི་ཆོས་ལུགས་ཡིན། ། དེ་ལ་རྒྱུ་མཚན་ཡོད་དམ་ཅི། ། ཀུན་ལ་སྨོད་པའི་རྒྱུ་མཚན་ཅི། ། ཉོན་ཅིག་འདི་འདྲ་སྐབས་སུ་བབ༑ ༑ཚེ་འདིའི་དཔལ་འབྱོར་ཕུན་སུམ་ཚོགས། ། སྔར་བྱས་དགེ་བའི་རྣམ་སྨིན་གྱིས། ། ཀུན་ལ་མ་སྨོད་དགེ་བ་སྒྲུབས། ། རྒྱུ་མཐུན་འབྲས་བུ་འགྲུབ་པར་འགྱུར། ། བསྟོད་སྨད་ཀྱི་ཚིག་ལ་ཆགས་སྡང་རང་གྲོལ་དུ་གཏོང་བའི་རབ་ཏུ་བྱེད་པ་སྟེ་བདུན་པའོ། ། ། །ཆོས་དང་ཆོས་མིན་འབྱེད་པ་ཡི། །བློ་གསལ་ཉི་མའི་འོད་ཟེར་གྱིས། ། དེང་སང་དུས་ཀྱི་ཁ་བ་ཅན། ། མ་ལུས་གསལ་བར་བྱེད་པར་ཤོག། ཆོས་དང་ཆོས་མིན་རྣམ་པར་འབྱེད་པའི་བསྟན་བཅོས་ལེགས་བཤད་ཉི་མའི་སྙིང་པོ་ཞེས་བྱ་བ། མཁྱེན་བརྩེ་ནུས་པ་ལ་འགྲན་ཟླ་དང་བྲལ་བ། དཔལ་ལྡན་ས་སྐྱ་པཎྜི་ཏས་སྦྱར་བ་འདི་རེ་ཞིག་རྫོགས་སོ། ། ། །མངྒ་ལཾ། འདི་མ་དཔེ་ཚང་མིན་གཉིས་རྙེད་པ་བསྡུར་ཀྱང་དག་ཚང་ཞིག་མ་བྱུང་ཞིང་། མ་དག་པ་མངོན་གསལ་ཅན་རྣམས་བཅོས༑ དོན་གོ་ར